שו"ת רשב"ץ (תשב"ץ)/חלק ב/קלג
שאלה קלג:
עוד שאלת במה שנהגו להזכיר מלכות שני פעמי' בחתימת ברכת אמצעית של יום הכפורי' ותמהת.
כן הוא מנהגנו וכן הוא בסדור רב עמרם גאון ז"ל וגם בספר אורח חיים שחברו ז"ל בטולטלא כן הוא הנוסח ואין להטעות האומרים כן אחר שנמצא בסדור הקדמוני' ז"ל.
ואע"ג שבענין זכירת מלכות בברכות היא נראה שאין להזכיר בחתימה כלל אלא בפתיח' בברכה שאינה סמוכה לחבירת' והוא הדין שאין להזכיר באמצע כמו שנראה ממה שנתנו טעם בברכות בפ' ג' שאכלו (מ"ט ע"א) למה אנו מזכירין ג' מלכיות בברכת הטוב והמטיב ועל זה אמרו הראשוני' ז"ל שאין להזכיר בברכת נחמנו הקם מלכותך אלא הקם מלכות בן דוד משיחך.
דבר זה כבר הוקשה לראשונים ז"ל בהרב' ברכות שאנו מזכירין בהן מלכות ולא יכלו לתת טעם נכון בזה.
אבל ביום הכפורים אפשר לומר לפי שהוא יום הדין לבינונים וכל אדם חייב לראות את עצמו כאלו הוא מחצה זכאי ומחצה חייב וא"כ כלנו אנו עומדין בדין ומקוים סליחה.
על כן אנו מזכירין מלכות שני פעמים באותה חתימה ומנהגן של ישראל תורה היא וכן אנו חותמין במקום האל הקדוש המלך הקדוש וכל זה מפני שאמר הקב"ה המליכוני עליכם (ר"ה ט"ז א') :